РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/70-24

3. јул 2024. године

Б е о г р а д

ЗАПИСНИК

СА ДЕВЕТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 3. ЈУЛА 2024. ГОДИНЕ

Седница је почела у 11,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Александар Југовић, Горан Милић, Стефан Китановић, Бранимир Јовановић, Бранко Лукић, Јелена Милошевић, Стефан Јањић и Драгана Ракић.

Седници нису присуствовали чланови Одбора: Снежана Пауновић, Ђорђе Комленски, Мирослав Алексић и Војислав Михаиловић.

Седници су присуствовали заменици чланова Одбора: Марко Милошевић, заменик Снежане Пауновић, Бојан Торбица, заменик Ђорђа Комленског, Урош Ђокић, заменик Мирослава Алексића и Зоран Стојановић, заменик Војислава Михаиловића.

Седници је присуствовао Пеђа Митровић, народни посланик.

Председник Одбора је предложио да се предложени дневни ред допуни тачком „Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 113-1583/24 од 01. јула 2024. године)“, имајући у виду да је предметно решење достављено Одбору након сазивања седнице.

Одбор је већином гласова, на предлог председника, допунио предложени дневни ред тачком „Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 113-1583/24 од 01. јула 2024. године)“, као 8. тачком.

Прeдседник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 7. предложеног дневног реда.

Одбор је већином гласова, на предлог председника, прихватио предлог за спајање расправе.

Сходно члану 93. став 3. Пословника Народне скупштине, Одбор је, на предлог председника, већином гласова утврдио дневни ред Девете седнице, са допуњеном тачком 8, у целини:

ДНЕВНИ РЕД:

- усвајање записника са Четврте, Пете, Шесте, Седме и Осме седнице Одбора -

1. Разматрање оставки које су на функцију народног посланика поднели проф. др Рејхан Куртовић (01 број: 118-1314 /24 од 20. маја 2024. године), Ивана Николић (01 број 118-1432/24 од 10. јуна 2024. године) и др Владимир Орлић (01 број:118-1470/24 од 13. јуна 2024. године);

2. Разматрање захтева др Бранка М. Вујковића, народног посланика, за прибављање позитивног мишљења за обављање друге јавне функције (21 број: 02-1266/24 од 10. маја 2024. године);

3. Разматрање захтева Бориса Бајића, народног посланика, за прибављање позитивног мишљења за обављање друге јавне функције (21 број: 02-1330/24 од 24. маја 2024. године);

4. Разматрање захтева Николе Лазића, народног посланика, за прибављање позитивног мишљења за обављање другог посла (21 број: 02-1335/24 од 24. маја 2024. године);

5. Разматрање обавештења генералног секретара о изрицању мере одржавања реда на Другој седници Првог редовног заседања у Четрнаестом сазиву, одржаној 10. маја 2024. године (21 број:120-1272/24 од 13. маја 2024. године);

6. Разматрање обавештења председника Народне скупштине о изрицању мере одржавања реда на Трећој седници Одбора за финансије, републички буџет и контролу трошења јавних средстава, одржаној 7. јуна 2024. године (21 број:120-1505/24 од 20. јуна 2024. године);

7. Разматрање обавештења председника Народне скупштине о изрицању мере одржавања реда на Четвртој седници Одбора за финансије, републички буџет и контролу трошења јавних средстава, одржаној 18. јуна 2024. године (21 број:120-1553/24 од 25. јуна 2024. године);

8. Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 113-1583/24 од 01. јула 2024. године).

\* \* \*

Пре преласка на рад по утврђеном дневном реду, Одбор је, већином гласова, без примедаба, усвојио записнике са Четврте, Пете, Шесте, Седме и Осме седнице Одбора.

**Прва, Друга, Трећа, Четврта, Пета, Шеста и Седма тачка дневног реда:** Разматрање оставки које су на функцију народног посланика поднели проф. др Рејхан Куртовић, Ивана Николићи др Владимир; Разматрање захтева др Бранка М. Вујковића, народног посланика, за прибављање позитивног мишљења за обављање друге јавне функције; Разматрање захтева Бориса Бајића, народног посланика, за прибављање позитивног мишљења за обављање друге јавне функције; Разматрање захтева Николе Лазића, народног посланика, за прибављање позитивног мишљења за обављање другог посла; Разматрање обавештења генералног секретара о изрицању мере одржавања реда

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама дневног реда 1 .- 7, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Пре отварања расправе, председник Одбора је обавестио присутне да су оставке које су на функцију народног посланика поднели проф. др Рејхан Куртовић, Ивана Николић и др Владимир Орлић, оверене у складу са законом којим се уређује оверавање потписа, и у законском року предате на писарницу Народне скупштине.

У вези са тачкама 2, 3. и 4, појаснио је су Одбору достављени захтеви народних посланика др Бранка М. Вујковића, Бориса Бајића и Николе Лазића, за давање позитивног мишљења за обављање друге јавне функције: в.д. директора Завода за јавно здравље Шабац и члана сталног састава Покрајинске изборне комисије, односно другог посла за Николу Лазића. Напоменуо је да је, према члановима 46. и 56. Закона о спречавању корупције, мишљење Одбора претходни, формално правни услов, да би Агенција могла да разматра и одлучује о потпуном захтеву функционера.

У вези са тачкама 5, 6, и 7. информисао је присутне да су Одбору достављена обавештења председника Народне скупштине и генералног секретара о мерама које су изречене народним посланицима због повреде реда на седници Народне скупштине, односно Одбора за финансије, републички буџет и контролу трошења јавних средстава;

да су уз обавештења приложени и изводи из стенографских бележака; да Одбор на основу члана 115. Пословника доноси одлуку о новчаној казни за народног посланика, на основу изречене мере; да се одузета новчана средства уплаћују у Фонд солидарности Народне скупштине и додељују, према одлуци Одбора, у хуманитарне сврхе. Напоменуо је и да на рачуну Фонда постоје нерасподељена средства у висини од 204.774,42 динара.

У дискусији су учествовали Миленко Јованов, Јелена Милошевић, Урош Ђокић, Драгана Ракић, Бранко Лукић и Пеђа Митровић.

Јелена Милошевић је, поводом захтева којим се тражи позитивно мишљење за обављање друге функције - в.д. директора Завода за јавно здравље Шабац, навела да је по њеном мишљењу та друга функција неспојива са посланичком функцијом која је у законодавној грани власти; поводом мера одржавања реда на седници Народне скупштине која је изречена Тијани Перић Дилигенски истакла је да ће, уколико Одбор споведе меру, тиме посланици сами себи укинути право на говор. Поводoм мера изречених на седници Одбора за финансије, републички буџет и контролу трошења јавних средстава, посебно је указала да у изводу из стенографских бележака достављеним уз обавештење о изреченој опомени Пеђи Митровићу не произилази коме је опомена изречена, јер уместо имена и презимена говорника стоји празна црта; с тим у вези поставља питање коме ће Одбор изрећи казну ако не може неспорно да се утврди коме је опомена изречена; даље констатује да је на поменутом одбору, на само три седнице, изречено више опомена, као и мера одузимања речи, те предлаже да Одбор прегледа снимак са тих седница како би се утврдили разлози за њихово изрицање јер, према њеном мишљењу, основ за њих не постоји.

Урош Ђокић се у свему сложио са изнетим ставом Јелене Милошевић, посебно апострофирајући опомене изречене на Одбору за финансије, републички буџет и контролу трошења јавних средстава које су, према његовом мишљењу, неосноване, како за Пеђу Митровића, тако и за Мирослава Алексића и Ђорђа Станковића. Сматра да је таквим поступањем на Одбору обесмишљен институт опомене, као и да је индикативан број изречених мера.

Драгана Ракић се сложила са излагањима претходних говорника, истакавши да је на четири седнице истог одбора изречено укупно осам опомена; да је међу опоменутим посланицима и Ненад Митровић који се, према њеном мишљењу, у свом излагању о јавним набавкама користио метафорама и није користио никакве непримерене изразе, те да не види разлог за изрицање опомена. Сматра да би гласање за предложене казне значило укидање права народних посланика на слободно и критичко мишљење и на дијалог, као и да изречене мере нису у складу са демократским тековинама и немају утемељење у Пословннику.

Бранко Лукић се такође сложио са излагањима претходних говорника, указујући да опомена није самовоља, да изрицање опомене треба да буде у складу са правилима и да би одлучивањем о казнама, односно опоменама које су изречене на описани начин, Одбор отворио врата за будуће неадекватно кажњавање.

Пеђа Митровић је апострофирао да му је на Одбору за финансије, републички буџет и контролу трошења јавних средстава изречена мера опомене, а да у стенографским белешкама није означено име и презиме, појаснио је присутнима дешавање на Одбору којом приликом му је изречена опомена. Сматра да је у наведној ситуацији, председник Одбора за финансије, републички буџет и контролу трошења јавних средстава, дискусију пренео на личне квалификације и на оно што није била тема дневног реда.

Председник Одбора је, имајући у виду дискусије говорника, предложио да Одбор одложи изјашњавање о тачкама 6. и 7. дневног реда, до прибављања додатног матреријала са седница Одбора за финансије, републички буџет и контролу трошења јавних средстава, са чиме су са сложили чланови, односно заменици чланова Одбора.

\* \* \*

По закључењу расправе, Одбор је одлучивао о тачкама 1. - 5. дневног реда.

Одбор је, поводом **Прве тачке дневног реда**, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика проф. др Рејхана Куртовића, изабраног са Изборне листе „USAME ZUKORLIĆ – UJEDINJENI ZA PRAVDU – STRANKA PRAVDE I POMIRENJA – BOŠNJACI SANDŽAKA, TOMISLAV ŽIGMANOV - DEMOKRATSKI SAVEZ HRVATA U VOJVODINI / УСАМЕ ЗУКОРЛИЋ – УЈЕДИЊЕНИ ЗА ПРАВДУ – СТРАНКА ПРАВДЕ И ПОМИРЕЊА – БОШЊАЦИ САНЏАКА, ТОМИСЛАВ ЖИГМАНОВ - ДЕМОКРАТСКИ САВЕЗ ХРВАТА У ВОЈВОДИНИ“, Иване Николић и др Владимира Орлића изабраних са Изборне листе „АЛЕКСАНДАР ВУЧИЋ - Србија не сме да стане“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованим престао мандат народног посланика.

Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

Одбор је, поводом **Друге тачке дневног реда**, на предлог председника, већином гласова прихватио захтев и дао позитивно мишљење др Бранку М. Вујковићу, да уз функцију народног посланика обавља и функцију в.д. директора Завода за јавно здравље Шабац.

Одбор је, поводом **Треће тачке дневног реда**, на предлог председника, већином гласова прихватио захтев и дао позитивно мишљење Борису Бајићу, да уз функцију народног посланика обавља и функцију члана сталног састава Покрајинске изборне комисије.

Одбор је, поводом **Четврте тачке дневног реда**, на предлог председника, већином гласова прихватио захтев и дао позитивно мишљење Николи Лазићу, да уз функцију народног посланика обавља други посао - информатор у медија центру Туристичке организације Панчево.

Одбор је, поводом **Пете тачке дневног реда**, на предлог председника, већином гласова донео одлуку којом се др Тијана Перић Дилигенски кажњава новчаном казном у висини од 10% основне плате у износу од 11.521,83 динара.

Према договору постигнутом на седници, Одбор је одложио изјашњавање о тачкама 6. и 7. дневног реда, ради прибављања додатне документације.

**Осма тачка дневног реда:** Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини

Председник је упознао чланове Одбора да је достављено Решење Републичке изборне комисије о додели мандата Александри Томић, као и Уверење о избору за народног посалника, за именовану. Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверења о избору именованих за народне посланике, ради утврђивања истоветности података.

Дискусије није било.

Одбор је, на предлог председника, већином гласова усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народног посланика Сандре Божић, изабране са Изборне листе „АЛЕКСАНДАР ВУЧИЋ - Србија не сме да стане“ остало упражњено посланичко место у Народној скупштини, у складу са одредбом члана 131. Закона о избору народних посланика.

Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверење о избору народног посланика Александре Томић, изабране са Изборне листе „АЛЕКСАНДАР ВУЧИЋ - Србија не сме да стане“ и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Александри Томић.

За известиоца Одбора на седници Народне скупштине одређен је Миленко Јованов, председник Одбора.

\*\*\*

Седница је завршена у 11,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов